Voorstelle oor UP-taalbeleid 'ook nie dié van senaat' | Maroela Media
'n Senior professor aan UP en lid van die senaat, wat anoniem wil bly, het gesê die wysigings wat deur die rektor deurgegee is, is nie die voorstelle van die taakspan of wysigings van die senaat nie.
Maroela Media het vroeër berig prof. Cheryl de la Rey, rektor, het per e-pos aan personeel, alumni en ander belanghebbendes gesê die taakspan het voorgestel Engels moet die primêre onderrigtaal by die universiteit wees en Afrikaans en Pedi sal gebruik word om bykomende steun aan studente te gee.
Verskeie lede van die taakspan het intussen aan Maroela Media bevestig dit is nie die geval nie. Die taakspan het veeltaligheid voorgestel en dat Afrikaans en Engels as voertale moet bly.
Prof. Norman Duncan, UP se viserektor: akademies, het in korrespondensie, wat Maroela Media onder oë gehad het, erken die voorstelle is nie dié van die taakspan nie, "maar eerder dié van die senaat".
Volgens die senior professor, wat 'n lid is van die senaat, is dit egter nie die geval nie. "Die senaat het ook gesê meertaligheid en Afrikaans en Engels moet bly. 'n Konsultasieproses van ses maande is voorgestel. 'n Taakspan vergader vir meer as 'n jaar hieroor en dan word die besluit eensydig en outokraties verander. Dit veroorsaak 'n vetrouensbreuk onder personeel. Dosente is te bang om hul opinies te lug as hulle pro-Afrikaans is. UP is 'n nasionale bate en word tans van binne en buite aangeval, maar dit is die moeite werd om daarvoor te veg."
Maroela Media het reeds vroeër 'n versoek om kommentaar aan prof Duncan, wat tans in die buiteland is, gerig. Geen terugvoer is ontvang nie en nog 'n versoek om kommentaar oor die nuutste verwikkelinge is aan die universiteit gerig.
Anna-Retha Bouwer, woordvoerder van die universiteit, het intussen bevestig 'n spesiale spitsberaad is Woensdag gehou waar verskeie organisasies, waaronder lede van die ANC, die Solidariteit Beweging en studentegroepe, vergader het om 'n ooreenkoms op te stel. 'n Aankondiging sal na verwagting oor die naweek hieroor gedoen word.
Nog mense wat D.klrk toertjies trek, op hul eie handel en se; nee almal dink so! Vat jy hulle vas reken hulle hul standpunt is verkeerd ge-interpreteer.
Dis jammer Afrikaans is besig om te verdwyn. Afrikaanssprekendes moet egter bly wees Engels, wat 'n wit Europese taal is en wyd bekend is en gebruik word, word nou op hulle afgedwing. Dink het hoe sou ons gesukkel het as Zulu of Xhosa of Tswana op ons afgedwing was. Afrikaans is blykbaar taboe omdat dit die taal van die vorige onderdrukker is. Dit bly interessant dat Engels dan in die plek van Afrikaans gestel word, want dwarsoor die ou British Empire was Engels die taal van onderdrukking en was daar in talle kolonies sogenaamde "liberation struggles" teen die Engelssprekende Britte.… Lees meer »
Ek weier om Engels te praat. As Afrikaans die taal van die onderdrukker is/was. Wat noem ons Engels wat die taal is/was van die mense wat veroorsaak het dat my ouma, ooms en tannies en 25,000 ander volksgenote in konsentrasie kampe soos diere aangehou is en gesterf het van honger en die haglike omstandighede. Van hulle is verkrag en vermoor. Dit wat die sogenaamde onderdrukker gedoen het was nie 'n "patch" teen die volksmoord in die konsentrasiekampe nie. ( Die Duitsers het ook baie goed by die Engelse geleer.) Lank lewe my taal!!!
Weet hierdie geleerdes nie wat in hulle Universiteit aangaan nie? Hulle is totaal pateties of het Cheryl haar eie "slim" koppie gebruik?